На основу члана 37. Статута Града Ниша („Сл. лист градa Ниша“, бр. 88/2008, 143/2016 и 18/2019),

Скупштина Града Ниша на седници од \_\_\_.\_\_\_.2025. године, донела је

**ОДЛУКУ**

**О ИЗМЕНАМА И ДОПУНАМА ОДЛУКЕ О РАСКОПАВАЊУ ПОВРШИНА ЈАВНЕ НАМЕНЕ**

**Члан 1.**

У Одлуци о раскопавању површина јавне намене („Сл. лист града Ниша“, бр. 13/2023-пречишћен текст) члан 4. мења се и гласи:

„Члан 4.

Раскопавање површине јавне намене са савременим застором (асфалт, бехатон, бетон, коцка и сл.) и јавних зелених површина и њихово довођење у првобитно, односно технички исправно стање обезбеђује инвеститор, у складу са условима за раскопавање које одреди ЈП Дирекција за изградњу града Ниша, као управљач пута на територији Града Ниша (у даљем тексту: Дирекција).

Дирекција ће обезбедити да се раскопана површина јавне намене доведе у првобитно стање израдом завршног застора, осим у случају када је у складу са условима Дирекције, инвеститор у обавези да сам врати раскопану површину јавне намене у првобитно стање израдом завршног застора.“

**Члан 2.**

У члану 5. ст. 1. и 4. и члану 6. ст. 2. и 3. речи: „Градска управа за комуналне делатности и инспекцијске послове“ у одређеном падежу замењују се речима: „градска управа надлежна за комуналне делатности“ у одговарајућем падежу“.

**Члан 3.**

У члану 7. став 1. после речи: „исправно стање“: уместо тачке ставља се зарез и додају речи: „до израде завршног застора.“

У истом члану, став 2. алинеја друга, речи: „Градске управе за комуналне делатности и инспекцијске послове“ замењују се речима: „градске управе надлежне за комуналне делатности“.

**Члан 4.**

У члану 12. став 1. речи: „Градску управу за грађевинарство, Градску управу за комуналне делатности и инспекцијске послове“, замењују се речима: „градску управу надлежну за планирање и изградњу, градску управу надлежну за комуналне делатности“.

**Члан 5.**

Члан 14. мења се и гласи:

„Члан 14.

Инвеститор, који врши раскопавање површине јавне намене дужан је да Дирекцију обавести о завршетку радова (раскопавање, затрпавање и збијање рова), ради испитивања збијености, у року који не може бити дужи од рока завршетка радова одређеног одобрењем за раскопавање.

Дирекција ће извршити надзор и контролу изведених радова на враћању површине јавне намене у технички исправно стање, односно извршиће геомеханичко испитивање збијености носивог слоја раскопаних површина јавне намене.

Након извршене контроле, уколико се утврди да је Инвеститор извео радове на раскопавању површине јавне намене и њиховом довођењу у технички исправно стање у свему у складу са условима за раскопавање, Дирекција ће Инвеститору издати потврду.

По добијању одговарајућег модула стишљивости, затрпана површина јавне намене прелази у надлежност и одржавање Дирекције.

Дирекција ће обезбедити да се раскопана површина јавне намене доведе у првобитно стање израдом завршног застора, у року који не може бити дужи од 10 дана од дана добијања потврде о испитивању збијености, уколико то временски услови дозвољавају, осим у случају када је у складу са условима Дирекције, инвеститор у обавези да сам врати раскопану површину јавне намене у првобитно стање израдом завршног застора у року одређеном овим ставом.

Изузетно, у случајевима извођења радова на ниским температурама и на саобраћајним површинама које захтевају праћење слегања насутог материјала у рову, израда завршног застора радиће се привремено како би се осигурало безбедно одвијање саобраћаја до израде коначног завршног застора.

Инвеститор сноси трошкове израде завршног застора, уплатом на рачун Дирекције, на основу обрачуна који је саставни део услова за раскопавање.“

**Члан 6.**

Члан 15. мења се и гласи:

„Члан 15.

Обим радова на довођењу раскопаних површина јавне намене у првобитно односно технички исправно стање одређује Дирекција условима за раскопавање.

Дирекција врши надзор над радовима на раскопавању површине јавне намене и довођењу у првобитно, односно технички исправно стање. У вршењу надзора Дирекција обавља контролу извођења радова и стара се о испуњености свих услова за квалитетно извођење радова на раскопавању који су везани за довођење саобраћајних површина у првобитно и технички исправно стање, сходно техничкој документацији, важећој законској регулативи, стандардима и нормативима за предметну врсту радова, као и у складу са издатим условима.

Међусобна права и обавезе између инвеститора и Дирекције, уредиће се уговором.“

**Члан 7.**

Члан 16. став 9. мења се и гласи:

„Завршни слој раскопане јавне површине врши се на следећи начин:

* ако се раскопава тротоар ширине до 2,5 метра, завршни слој се ради у ширини целог тротоара;
* ако се раскопава тротоар ширине преко 2,5 метар, а раскопана ширина је већа од 2/3 његове ширине, завршни слој се ради у укупној ширини тротоара;
* ако се раскопава тротоар ширине преко 2,5 метар, а раскопана ширина је мања од 2/3 његове ширине, завршни слој се ради тако да остане видна само једна ивица раскопа;
* ако се раскопава коловоз, завршни слој се ради на начин што се ширина раскопа увећава за 50 цм са свих слободних страна, с тим да до слободне ивице не може да остане мање од 50 цм;
* ако се раскопава зелена јавна површина инвеститор враћа површину која одговара дужини трасе, помноженој ширином рова и увећаној са по 1,5 метра са обе стране.“

После става 10. додаје се нови став 11. који гласи:

„Изузетно, ако се раскопава тротоар на локацијама које се налазе у обухвату прве зоне утврђене посебном одлуком о одређивању зона и најопремљеније зоне на територији града Ниша, завршни слој радиће се од бехатона, а по условима које одреди Дирекција.“

**Члан 8.**

У члану 18. став 1. речи: „Градска управа за комуналне делатности и инспекцијске послове“, замењују се речима: „градска управа надлежна за комуналне делатности.“

**Члан 9.**

Члан 23. мења се и гласи:

**„Члан 23.**

Поступање инвеститора по одредбама ове одлуке, не ослобађа од накнаде за установљавање права службености ради изградње инфраструктурних водова одређене одлуком којом се утврђује висина накнаде за установљење права службености на грађевинском земљишту у јавној својини града Ниша, по утврђеним зонама.“

**Члан 10.**

Поступци по захтевима за издавање одобрења за раскопавање површине јавне намене који нису окончани до дана ступања на снагу ове одлуке, окончаће се по одредбама одлуке која је важила на дан подношења захтева.

**Члан 11.**

Овлашћује се Градска управа за органе Града, грађанска стања и људске ресурсе да сачини и објави пречишћен текст Одлуке о раскопавању површина јавне намене.

**Члан 12.**

Ова одлука ступа на снагу осмог дана од дана објављивања у "Службеном листу Града Ниша".

Број: \_\_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_\_\_

**СКУПШТИНА ГРАДА НИША**

ПРЕДСЕДНИК

Проф. др Игор Новаковић